Kucska Péter

**ÖSSZEZÁRVA**

egyfelvonásos

SZŰCS SZILÁRD (Vállalkozó)

ÖZV. MÜLLERNÉ JANICS ERZSÉBET (Nyugdíjas)

MÜLLER MÁRIA (Gyógyszertári asszisztens)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín: panellakás konyhája Szilárd kávét kortyolgat pizsamában, mobilján pötyög, Mária hálóingben bejön. Az ablak az utcára néz.*

SZILÁRD Jó reggelt! Hogy aludtál? *(megpuszilják egymást)*

MÁRIA *(fáradtan, frissen kelve*) Mint a bunda! Nem tudom, meddig bírom ezeket a 12 órás műszakokat! Már álmomban is a patikában vagyok. Kávé van?

SZILÁRD Persze! Frissen főztem, tíz perce csorgott ki!

MÁRIA Végre valami jó hír! (*kávét tölt magának, majd kortyolni kezdi*) És mi újság a nagyvilágban? Várj! Mondj valami jó hírt! Vagy bármit, ami nem a koronavírussal kapcsolatos!

SZILÁRD Igazából nem a híreket néztem. Tudom, hogy még korán van, de vagy fél négy óta fent vagyok, és gondolkozom…

MÁRIA És ugyan min gondolkozol?

SZILÁRD Figyelj, szerintem fél év, és esni fognak az ingatlanárak, most tudnánk venni egy lakást, és el tudnánk költözni a sajátba!

MÁRIA Szerintem annyira nem fog esni, hogy abból a tizenegy millióból, amink van, el tudjunk költözni valami normális helyre. Örülj inkább, hogy itt lakhatunk anyunál! Ha albérletre kellene költenünk, akkor szinte semmit nem tudnánk félrerakni. Még egy-két évig kihúzzuk, és hitel sem kell.

SZILÁRD Ne érts félre, tök jó, hogy itt lakhatunk, de ez nem mehet így sokáig. Az önerőnk már megvan, most már fel tudnánk venni a hitelt! Ha felveszünk 10 milliót, akkor csak százezer a törlesztő! Annyit ki tudunk gazdálkodni.

MÁRIA És mit lehet 20 millióért venni?

SZILÁRD Épp ez az. Most semmit, de mit lehetett volna venni abból mondjuk 2010-ben. Tízmillió alatt voltak azok a lakások, amiket ma húszért nem kapsz meg!

MÁRIA És mi lesz anyával? Lakjon egy három szobás panelban? Egyedül fizesse a rezsit?

SZILÁRD Hát majd kisebbe költözik. Vesz egy panelprogramos ki garzont, a maradék pénzből meg elmegy wellnessezni, vagy mit tudom én, mit csinálnak a mai nyugdíjasok. Vagy befizet valami Izraeli útra, megnézi a Szentföldet, akármit.

MÁRIA Jól hangzik, de kapunk hitelt? Úgy értem most, hogy a vállalkozásod…

SZILÁRD A jövedelem feléig lehet a hiteltörlesztő. Ekkora hitelhez akár a te fizetésed is elég. Most, hogy véglegesítettek. (*Feláll, átkarolja Máriát, és a hasát simogatja*) Kertes házat kellene venni, hogy majd ha jönnek a gyerekek, legyen hol játszadozniuk!

MÁRIA Annyira szeretem, hogy ilyen álmodozó vagy, de azért ne szaladjunk ennyire előre! Egyelőre éljük túl ezt a járványt, aztán majd lesz időnk tervezgetni! Megyek is öltözni! *(el)*

*Mária el, Szilárd a kávéját kortyolgatja, Erzsébet érkezik a szobájából*

ERZSÉBET Mikor megmondtam, hogy ez lesz! Persze Mindenki azt mondta, hogy ez csak egy kis influenza, minek a felhajtás, miért kell túllihegni? Ezeknek a kínaiaknak meg azt sem szabad elhinni, amit kérdeznek! Mikor tudták már, hogy ez a koronavírus veszélyes, de eltitkolták. Meg azt az orvost, aki figyelmeztetni akarta a világot gyorsan eltették láb alól! Még hogy koronavírusos lett, egy frászt! Fiatal életerős ember volt, az ilyenek közül ezerből egy hal meg. Én megmondtam…

SZILÁRD Mit mondott meg a mama? Azt mondta, hogy túlzás, ahogy az emberek hisztiznek emiatt a koronavírus miatt.

ERZSÉBET Igen is hisztiznek! A média meg rájátszik! Tegnap is olvasom a fészbúkon: A huszonéves koronavírusos óvónő meghalt! Ez volt a cím! Aztán rákattintottam, és kiderült, ez Amerikában volt, és az óvónő rákban halt meg, de mellette koronavírusos is volt. Meg naponta kész a vakcina, meg a gyógyszer. Ez a hidroxi valami. Valaki kitalálta, hogy jó a vírus ellen, egy idióta meg megitta az akváriumtisztító folyadékot, aminek ez a valami volt az egyik összetevője. Még vírusos sem volt, csak megelőző jelleggel. Bele is halt. Aki ilyen hülye… Ezek után nem csoda, ha az emberek azt hiszik, hogy itt a világvége! Úgy veszik a vécépapírt, mintha nem lenne holnap! Mit csinálnak majd a vécépapírral, ha nem lesz mit enni? Elég rossz az íze, azt hallottam.

SZILÁRD Már miért ne lenne étel? A mezőgazdaság nem áll le! A fuvarozás sem! Nyugodjon meg, lesz élelmiszer!

ERZSÉBET Talán nem láttad az üres polcokat? Én még emlékszem, amikor ’86-ban ki sem nyitottak a boltok. Be voltak zárva az iskolák, az utak peremén több méter magasan állt a hó. Már ahol félrelapátolták!

SZILÁRD Ez most teljesen más! Lesz élelmiszer, csak esetleg nem tudják olyan gyorsan feltölteni a polcokat, amilyen ütemben az emberek vásárolnak.

*Mária belép a konyhába, és miközben beszél, gyorsan megissza a kávéját, a táskájában matat, készülődik a munkába*

*MÁRIA* Ne veszekedjetek már folyton! Indulnom kell! El sem tudjátok képzelni, mi van most a patikában! Mindenki szájmaszkot meg kézfertőtlenítőt akar venni. Tegnap már kiragasztottuk az ajtóra, hogy SZÁJMASZKOT ÉS KÉZFERTŐTLENÍTŐT NEM ÁLL MÓDUNKBAN KIADNI, mégis minden második ember megkérdezi, hogy van-e szájmaszk, van-e kézfertőtlenítő, mikor lesz, melyik patikában lehet kapni. Komolyan mondom, már azon szórakozom magamban, hogy a szájmaszk helyére pisztáciát gondolok, csak nehogy egyszer azt mondjam a vevőnek, hogy a PISZTÁCIA KIFOGYOTT. A C és D vitamint is úgy veszik, mint a cukrot, de neked hoztam (*a táskájából vitaminos dobozokat vesz elő, anyjának adja*).

ERZSÉBET Köszönöm, drágám! És ez segít?

MÁRIA Hát, hogy a koronavírus-fertőzés kezelésében milyen szerepet játszik…

SZILÁRD Igen, segít! Erősíti az immunrendszert, amúgy is, most úgysem tud kimenni a szabadba, biztosan nem fog megártani magának egy kis D-vitamin.

MÁRIA A vérnyomáscsökkentővel hogy állsz? Ne váltsam ki a receptjét?

ERZSÉBET Még van másfél levél.

MÁRIA De ugye szeded rendesen?

ERZSÉBET Hát persze, reggel, este!

MÁRIA Most már tényleg indulok, viszont visszafele beugrok a boltba, van valami rendelésetek?

SZILÁRD Hagyd, majd én elmegyek, az időmből úgyis kitelik!

MÁRIA Még csak az kéne! Aki megteheti, az maradjon csak szépen otthon! Nekem úgyis mennem kell, ott megyek el a lidli előtt, hát bemegyek, az nem kerülő! Te meg maradj szépen itthon, annyival is kevesebb az esély arra, hogy megfertőződj!

ERZSÉBET Ha hozol egy kis lisztet meg élesztőt, akkor sütök kenyeret meg valami zsemleféleséget.

SZILÁRD Most akar péknek tanulni, mama?

ERZSÉBET És, ha igen? Amúgy sem bízom meg a bolti kenyerekben. Sületlen az összes! Meg tele van rakva mindenféle adalékanyagokkal! Szegény Istvánnak ilyent hoztam volna a boltból, mint amilyeneket ma lehet kapni, bizony isten visszaküldött volna!

SZILÁRD Nekem hozhatnál sört. Valami dobozosat, ilyen hatos kiszerelésben. Meg valami rágcsát.

MÁRIA Liszt, élesztő, sör, rágcsa. Még valami?

SZILÁRD Ennyi.

MÁRIA Hát jó. Legyetek jók, és ne vitatkozzatok annyit! *(megpuszilja Szilárdot, pár másodpercig fogja a kezét majd el)*

MÁRIA (*utána kiált*) Vigyázz magadra, várunk!

*Szilárd a telefonját nézi, Erzsébet egy bulvárújságot lapozgat*

*ERZSÉBET* És hol van ilyenkor a kormány? Minden normális ország segít a bajbajutottakon, de hát ez itt a Balkán! Mi csak a nyugat összeszerelői vagyunk, az olcsó munkaerő az kell nekik, de ha bajba jutunk, akkor hol vannak ezek a cégek? Három hónap munkanélküli segély? Még javában fog tartani a járvány, mikor ez le fog járni. Meg kéne hosszabbítani! Legalább kilenc hónapra! Miért nem kap segítséget mindenki a koronavírus alatt az államtól, mint más országokban? Amerikában mindenki 1000 dollárt kap az államtól! Még az az őrült narancsember is különb, mint ez az Orbán. Itthon is ezt kéne, alapjövedelem mindenkinek, legalább százezer forint, ahogy az Ágika mondta!

SZILÁRD Ágika könnyen beszél ellenzékből, bezzeg amikor nekik kellett válságot kezelni, akkor hol volt Ágika? Akkor miért nem voltak ilyen szuper ötletei, hogy mindenki kapjon pénzt! És még ha akarnának is adni, az állam honnan szerezné a pénzt? Hát az ő bevételei is csökkentek, az ipar leállt, a turizmusnak idén annyi, nem beszélve a védekezéshez szükséges pénzekről!

ERZSÉBET Mit bánom én? Vegyenek fel hitelt!

SZILÁRD Tudja, az nem megoldás. Az árutermelés leállt, hiába adnak több papírt az embereknek, ha nincsenek mögötte a megtermelt áruk, akkor az csak egy darab papír. Én mondom, túllihegik az egészet! Egyszerűen csak az időseknek meg a krónikus betegeknek kellene otthon maradniuk, a fiatalok meg menjenek dolgozni, ez a világ rendje!

ERZSÉBET Persze, mert a dzsídípí fontosabb, mint az emberélet! A bankok meg majd jól megszedik magukat, azoknak mindig akad valami jó kis mentőcsomag. Az emberek meg le vannak szarva! Ők meg is halhatnak, csak a gazdaság pörögjön!

SZILÁRD Mintha az elhúzódó válság nem követelne emberéleteket! Hányan lesznek majd öngyilkosok, hajléktalanok?

ERZSÉBET Pedig juthatna mindenkinek, csak a milliárdosoknak semmi nem elég. A gyártulajdonosoknak, a befektetőknek, az ilyen Mészáros-féléknek! Nem azt mondták, hogy a multi csak kiviszi a pénzt, a magyar vállalkozó meg itthon fekteti be a profitot. Hát most fektessenek be itthon ezek az oligarchák, fektessenek a magyar emberekbe! Ha ők úgy adóznának, mint az átlagemberek, akkor senkinek sem kellene éheznie meg fáznia!

SZILÁRD De ezek a milliárdosok azok, akik munkát adnak az embereknek! Amúgy meg ne úgy képzelje el, hogy pénzeszsákokon ülnek, vagy aranypénzekkel telt medencékben úszkálnak! Nem! Kemény munkával jutottak oda, hogy van részesedésük egy sikeres cégben. Ami már most fele annyit ér. Ha meg el akarnák adni most a részüket, hogy készpénzhez jussanak, hát még annyit sem érne!

ERZSÉBET Megírta az újság is, hogy a gazdagoknak adnak pénzt, hogy ha lecsökkennek a részvényárak, akkor meg tudják vásárolni a saját részvényeiket. Saját maguknak! Az állam pénzén!

SZILÁRD Hát mégis mit kellene tenni maga szerint? Ha csődbe megy egy cég, akkor el kell küldeni az összes alkalmazottat, ha most kisegítik őket, akkor talán túlélik a válságot.

ERZSÉBET Csak meg ne sajnáljam őket! Kurvákra, kokainra meg luxusjachtokra azért van pénzük!

SZILÁRD Csak azt ne gondolja, hogy majd maga kapja meg a milliárdosok pénzét! Olyan rendszer már volt, amelyik elvett a gazdagoktól, de olyan csak a mesékben, hogy odaadták volna a szegényeknek! Vagy a szocializmusban jobb volt maga szerint?

ERZSÉBET Te meg azt honnan tudod, hogy milyen volt a szocializmusban? Igen is, nem éltünk fényűzően, de aki dolgozott, az meg is tudott élni! Nem úgy, mint most, hogy egyesek már azt sem tudják, hogy mire költsék el a pénzüket, mások meg nyomorognak, meg megfagynak az utcán. Akkoriban arra volt pénz, amire kellett: ételre, rezsire, ruhára, kocsira, telekre! Ezek a fontosak! A férjem is szegény falusi családból származott, de szorgalmas volt. Kitanult két szakmát is. Akkoriban nem úgy volt, mint manapság, hogy jó iskolába járni csak a gazdagok kiváltsága. Akkoriban világszínvonalú volt az oktatás, nem úgy, mint ma. De tisztelték is a tanárokat! Mi nem szóltunk vissza a tanárnak, nem úgy, mint ezek a mostani diákok! Az a győri eset is itt van, a gyerek megkéselte a tanárát, mert az hármast adott neki. Hol volt ilyen a mi időnkben? Akkor még létezett a tanárok iránti tisztelet, az idősek iránti tisztelet. Bezzeg most! Akkoriban aki dolgozott, az meg tudott élni! De senkinek sem jutott eszébe herét vasaltatni! Meg repkedni össze-vissza, hogy lefényképezzék magukat, aztán kirakják a fészbúkra. Tegnap is olvastam, hogy Brazíliában ragadtak a magyar turisták, és most sírnak, hogy nem tudnak hazajönni! Hát hol nem szarom le! Minek mentek oda?

SZILÁRD Csak ne legyen kárörvendő! Ki ismeri az élethelyzetüket? Lehet, hogy ez volt a vágyuk, talán évek óta spórolnak, hogy egyszer eljuthassanak valami egzotikus helyre, erre a teljes bizonytalanságban találják magukat, ami ki tudja meddig fog tartani!

ERZSÉBET Akkor se repkedjenek! A globális felmelegedés meg senkit sem érdekel? Legalább most kitisztult a levegő. Itt írják az újságban, (*egy cikkre mutat az újságban*) hogy mennyivel csökkent a légszennyezettség az ipari városokban mióta a járvány kitört. Látod ezeket a képeket? Nézd itt delfinek úszkálnak Velencében! Én mondom, megérdemeltük ezt a vírust! Most legalább az eszükhöz kapnak az emberek, látják, hogy a pénz meg a dzsídípí nem minden. Vagy megtanulja a leckét az emberiség, vagy tűnjön el a francba. Legalább a bolygó is fellélegezhet! Az emberiség a vírus!

SZILÁRD (*Miközben Erzsébet beszél felkel a hűtőszekrényhez megy, kinyitja az ajtaját*) Lehet, de mindenesetre én ember vagyok, úgyhogy ha nem haragszik, akkor én mégis az emberiségnek szurkolok. (*nézegeti a hűtőt*) Rendelni kellene valamit ebédre, mit kér?

ERZSÉBET Még csak az kéne, van még a fagyasztóban pörkölt is, meg milánói is. Nem kell szórni a pénzt. Ideje neked is lejjebb adni abból a luxusból, amiben eddig éltél.

SZILÁRD Nem a Gundelből akartam rendelni hat fogásos ebédet, amúgy sem szoktam ilyen helyekre járni, valami pizzára gondoltam, de maga ehet jércemellet, vagy amit akar.

ERZSÉBET Én pörköltet akarok, ami ott van a fagyasztóban. Csak fel kell olvasztani! Hozzá meg főzök valami tésztát. Tudom, jobb lenne nokedlivel, de hát lisztünk nincs, majd estefelé hoz a Mari. Van hozzá jó kis savanyú káposzta.

SZILÁRD Köszönöm, ezt inkább kihagynám. *(telefonál)*

* Jó napot Kívánok! Egy pizzát szeretnék rendelni.
* …
* Valami szalámis, baconös?
* …
* Az jó lesz! Milyen desszertjeik vannak?
* …
* Legyen egy somlói.
* …
* Kólával, cukormentessel.
* …
* Legyen max.
* …
* Köszönöm. Olyan sokáig tart?
* …
* Persze megértem.
* …
* Név: Szücs Szilárd, cím:
* …
* Á, benne vagyok a rendszerben? … Igen, nem változott a lakcímem. Köszönöm! *(leteszi a telefont)*

*Másfél óra múlva érnek ide.*

ERZSÉBET Ez van. Neked nem jó a házikoszt, ami fél óra alatt meglett volna.

SZILÁRD Miért nem száll már le rólam? Több jut magának!

ERZSÉBET Én tőletek sohasem sajnáltam semmit! Mindig megosztottam veletek, amim volt, pedig nem sok a nyugdíjam. Ha nem lenne a férjem után az a kis özvegyi ellátás, hát nem is tudom, mi lenne.

SZILÁRD Nem hagynánk éhezni, nyugodjon meg!

ERZSÉBET Hát te könnyen beszélsz! A lányom fizetéséből adnátok, mert neked ugye most nincs jövedelmed!

SZILÁRD Ez csak átmeneti állapot. Hamarosan újraindul a gazdaság.

ERZSÉBET És ha újraindul? Az emberek örülnek majd, ha ki tudnak jönni a pénzükből, nem az lesz az első dolguk, hogy marhaságokra költsék, bálokra meg rendezvényekre járjanak! Tanultál volna te is valami becsületes szakmát, látod, az egészségre mindig költ az ember. Erre most már kezdenek rájönni az emberek is. Minden este megtapsolják az áldozatkészségüket meg a munkájukat. Hát én azt mondom, hogy hiába tapsikolnak most, eddig kellett volna megbecsülni őket, meg rendes fizetést adni nekik, akkor talán nem mentek volna külföldre dolgozni. Meg a kórházaknak se így kellene kinézniük! Kivéreztették ezek az egészségügyet, csak hogy minél többet tudjanak lopni! De most majd elválik, hogy mi a fontos! A stadionok üresen konganak, mondjuk ebben nincs különbség, csak most a pályán sincsen senki! Mari legalább egy hasznos szakmát tanult, a gyógyszerészeknek mindig lesz munkájuk!

SZILÁRD Mari csak gyógyszertári asszisztens. Csak egy OKJ-s papírja van.

ERZSÉBET Na és akkor! Te vagy az, akinek nincs munkája! Nagyon okosnak képzeled magad, mi? Mit érsz te a nagy főiskoláddal, ülhetnél itthon 8 általános végzettséggel is!

SZILÁRD Egyetemre jártam.

ERZSÉBET Ezért kár volt! És mit tanultál az egyetemen? Az orvos, az valaki! Meg a tanár! Mérnök, mezőgazdász. Azokra szükség van. Nem ám a marketing-menedzserekre, szabad bölcsészekre, meg ezekre a dzsenderekre. De legalább most elválik a szar a májától. A tanár, orvos, nővér, gyógyszerész dolgozik, a sok sportoló meg menedzser, rendezvényszervező meg sipákol. Az egyikre van szükség, a másikra nincs! Keress magadnak egy normális állást! Amivel eltarthatod a családodat!

SZILÁRD Eddig is el tudtam tartani a családomat!

ERZSÉBET Persze, úgy hogy a nyakamon éltek, az én házamban.

SZILÁRD Ne féljen, nemsokára elköltözünk! Úgyis kezd elegem lenni magából!

ERZSÉBET Úgy, hogy munkanélküli vagy? Mégis miből vesztek lakást?

SZILÁRD Majd hitelből.

ERZSÉBET Talán adnak neked hitelt? Egy vállalkozó, akinek épp nincs vállalkozása, csak nagy pofája!

SZILÁRD Nem én, mi veszünk fel majd hitelt!

ERZSÉBET Szóval erre kell neked a Mari? Vegyen fel neked hitelt. A nővel tartatod el magadat? Hát mi vagy te? Még férfinek mered nevezni magad?

SZILÁRD Hát hogy merészel így beszélni velem!

ERZSÉBET Ez itt az én lakásom! Úgy beszélek, ahogy akarok!

SZILÁRD A lakás lehet a magáé, de a Mari nem a tulajdona! Csak nem gondolta, hogy örökké itt fog lakni? Szép kis idill, özvegy és a gondoskodó leánya, aki támogatja, amíg a gonosz férfi meg nem jelenik, hogy elszakítsa tőle egyetlen kincsét, hogy új családot alapítsanak. Nyugodjon bele, nemsokára egyedül fog maradni a drága lakásában, de megérdemli! Én nem sajnálom, elírt mindenkit maga körül! Egy megkeseredett, vén, pióca! Sajnálom a férjét! Biztosan jobb neki, hogy meghalt!

ERZSÉBET Hogy mered a szádra venni a férjemet, te patkány! A kisujja többet ért, mint te. Ő igazi férfi volt! Ő nem vedelte volna itthon a söröket, miközben a felesége megszakad a munkában! Lesült volna a bőr az arcáról! Még desszertet is rendelt! Azt is a Marival akarod kifizettetni? Meg a kólát, mert az a víz, ami a csapból folyik, az nem jó az uraságnak. Persze, hiszen mással fizetteti ki a számlát! Most aztán teljesült minden álma! Eltartott férj lett!

Örülhetsz, hogy István már nem él, úgy rugdosna ki a házból dolgozni, hogy a taknyodon csúsznál!

SZILÁRD Fogja már be a pofáját! Hát maguk miatt nincs munkám! Az ilyen öregek meg betegek miatt, hogy ne dobják fel a talpukat! Arra nem képes, hogy rendesen bevegye a nyomorult vérnyomáscsökkentőjét. Hány hete van meg az a másfél levél? Bezzeg azt elvárják, hogy mások bármit megtegyenek a maguk egészségéért! Maga már rég nem fog élni, amikor mi még mindig ezeket az adósságokat kell nyögnünk, amiket maguk miatt veszünk fel! De érdekli is ez magukat? Véletlenül hálásak lennének? Lófaszt! Mintha ez lenne a világ legtermészetesebb dolga, hogy a fiatalok áldozzák fel magukat az öregekért!

ERZSÉBET Te bezzeg örülnél, ha megdöglenék! Végre tiéd lehetne a házam!

SZILÁRD Én annak örülnék, ha nem szívná folyton a véremet! (*Magára kapja a dzsekijét, majd dühösen kimegy az ajtón, és becsapja maga után*)

*Erzsébet egyedül marad a konyhában, egy idő múlva matatás hallatszik a zárban, Mária belép*

MÁRIA Ma minden összejött. Áramszünet miatt be kellett zárnunk, állítólag két óra múlva tudunk újra nyitni. Hol van Szilárd?

ERZSÉBET Elment sétálni!

MÁRIA Biztos már megint azon a hülye politikán vitatkoztatok! Nem tudnátok legalább most félretenni a nézeteltéréseiteket? *(Kávét tölt magának, majd berakja a mikróba. Az anyjához lép, megfogja a kezét, és a szemébe néz)* Tudom, ez most megterhelő időszak mindenkinek, de az én kedvemért próbáljatok meg kijönni egymással! Pár hét az egész! *(Megpuszilja anyja homlokát, egy darabig még a szemébe néz, majd cseng a mikrohullámú sütő)*

*Sötét*

2020